**Γιάνης Βαρουφάκης: Απαντήστε αντί να κρύβεστε κύριε πρωθυπουργέ!**

Αυτή την ώρα, πρωί της Παρασκευής 4ης Δεκεμβρίου, δεδομένου ότι τον Νοέμβριο, είχαμε 3 φορές περισσότερους θανάτους από όσους από την αρχή της πανδημίας, είχαμε 14 φορές περισσότερα ημερήσια θύματα, και σχεδόν πενταπλασιασμό των νοσηλευόμενων στις ΜΕΘ, περιμέναμε τον κ. Μητσοτάκη να έρθει στη Βουλή να απαντήσει, στην Ώρα του Πρωθυπουργού, στις ερωτήσεις μας για το μείζον θέμα. Ποιο μείζον θέμα;

Είναι τα στοιχεία του ΕΟΔΥ έγκυρα και ακριβή; Διατίθενται έγκαιρα στους λοιμωξιολόγους τους οποίους συνεχώς επικαλείται ο Πρωθυπουργός;

Αυτό είναι το ερώτημα που του έθεσα και στο οποίο είχε την υποχρέωση να είναι αυτή τη στιγμή στη Βουλή να απαντήσει – κάτι το οποίο, για να σας απευθύνομαι μέσω αυτού του βίντεο, προφανώς δεν έκανε.

Η κυβέρνηση το παραδέχθηκε: Έστησαν 2 διαφορετικά ψηφιακά αρχεία, κι αυτό το μάθαμε επειδή η ύπαρξή του ενός εκ των δύο αποκαλύφθηκε από τον Τύπο!

Γιατί δύο αρχεία κε Πρωθυπουργέ;

Γιατί έως την 27η Νοεμβρίου το Εθνικό Κέντρο Αιμοδοσίας που έκανε τεστ δεν ήταν συνδεδεμένο με το βασικό μητρώο της ΗΔΙΚΑ;

Δεν γνωρίζετε ότι όταν ζητάς από τα εργαστήρια να στέλνουν τα ίδια στοιχεία σε δύο αποδέκτες, η πιθανότητα λάθους στην μεταβίβαση των δεδομένων μεγαλώνει χωρίς λόγο;

Δεν καταλαβαίνετε ότι όταν έχεις δύο αρχεία να διαχειριστείς αντί για ένα, τότε καθυστερεί η πρόσβαση στα δεδομένα των επιστημόνων;

Δεν ακούσατε τους επιστήμονές σας να λένε ότι και η μικρότερη καθυστέρηση κοστίζει σε ζωές;

Γιατί λοιπόν 2 αρχεία;

Μήπως για να γίνει απ’ ευθείας ανάθεση σε εταιρεία μέσω ΕΣΠΑ η οποία, παρεμπιπτόντως, στην ιστοσελίδα της κοκορεύεται ότι είναι συνεργάτης της CISCO;

Γνωρίζει ο ΠΘ ότι, παρά τις διαβεβαιώσεις ότι η σύμβαση με αυτή την εταιρεία ανέβηκε εγκαίρως στη ΔΙΑΥΓΕΙΑ, αν την βάλεις τον τίτλο της σύμβασης σε μηχανή ψαξίματος στο Διαδίκτυο δεν θα δεις αναφορά στη ΔΙΑΥΓΕΙΑ αλλά μόνο στη σελίδα της Κομισιόν που αναφέρεται στα προγράμματα ΕΣΠΑ;

Μήπως τελικά το διπλό αρχείο έγινε για να πάρει μερικά αργύρια κι άλλος ημέτερος και, κατόπιν, να κρυφτεί η σύμβασή του σε κοινή θέα;

Ο κ. Μητσοτάκης είχε υποχρέωση αυτή τη στιγμή, την Ώρα του Πρωθυπουργού, Παρασκευή πρωί, να είναι στη Βουλή να απαντάει. Πολύ θα ήθελα να μην χρειαστεί να του απαντώ, και να μην επικοινωνώ μαζί σας, μέσω αυτού του βίντεο. Αλλά δεδομένης της απόφασης του κ. Μητσοτάκη να φυγοδικήσει, να κρυφτεί, άλλη επιλογή δεν υπάρχει.

Κε Πρωθυπουργέ, μπορεί να κρυφτήκατε από τη Βουλή σήμερα αλλά δεν θα καταφέρετε να αποκρύψετε από την κοινή γνώμη αυτό που κάνατε:

Κάνατε την Πανδημία ευκαιρία για ημέτερα αρπακτικά.

Δεν είναι πρωτοφανές, βέβαια, αυτό.

Η κλίκα που εκπροσωπείτε, κι η οποία σας στηρίζει, μετέτρεψε την κοινωνική καταστροφή από το 2010 σε ευκαιρία. Σε ευκαιρία πρώτα να βάλει χέρι στη δημόσια περιουσία και, σήμερα, εν μέσω πανδημίας, να λεηλατεί ό,τι έμεινε στους μικρομεσαίους μέσω της πώλησης των κόκκινων δανείων τους στους αρπακτικούς κύκλους σας.

Θα αφήνατε την πανδημία να πάει χαμένη; Όχι βέβαια.

Σας παρακολουθούμε κε Μητσοτάκη.

Παρακολουθούμε τη βουλιμία με την οποία μετατρέπετε τον απαραίτητο ψηφιακό μετασχηματισμό του κράτους σε ψηφιακό φαγοπότι των ημετέρων σας.

Παρακολουθούμε και καταγράφουμε κε Μητσοτάκη πως παραδίδετε το κράτος, και μάλιστα το πιο ευαίσθητο σημείο του, τα μητρώα των αρρώστων από κορωνοϊό, στους ψηφιακούς μαυραγορίτες χωρίς να σας καίγεται καρφάκι για το αν αυτό αυξάνει τα θύματα. Εδώ, εξοφλώντας γραμμάτια στους κλινικάρχες, δεν συναντήσατε τους εκπροσώπους των νοσοκομειακών γιατρών από τον Φεβρουάριο έως σήμερα, δεν διορίσατε μόνιμους νοσηλευτές, δεν δημιουργήσατε το δημόσιο δίκτυο κέντρων μαζικών τεστ που ήταν ο μόνος τρόπος αποφυγής του 2ου λοκντάουν, και που τόσο εύκολα θα μετατρεπόταν σε δίκτυο κέντρων εμβολιασμού… Στα δημόσια ψηφιακά αρχεία θα κολλάγατε;

Κε Μητσοτάκη, σήμερα αποδείξατε ότι, σαν τον καπετάνιο του γλυκού νερού που με το που πιάνει η καταιγίδα κρύβεται στην καμπίνα του πανικόβλητος, είστε επιδέξιος στο να κρύβεστε. Έχετε προπονηθεί στη φυγοδικία. Την 4η Ιουνίου σας είχα θέσει Επίκαιρη Επερώτηση ρωτώντας σας για το πόσο οργανωμένοι είστε για το δεύτερο κύμα που θα ερχόταν μετά τον Οκτώβριο. Δεν ήρθατε να απαντήσετε. Σήμερα πάλι δεν ήρθατε στην Ώρα του Πρωθυπουργού. Κρύβεστε πίσω από τον κυβερνητικό εκπρόσωπο που κάθε φορά που μιλά καταστρέφει κι άλλο από το κεφάλαιο της εμπιστοσύνης που απλόχερα σας έδωσε ο ελληνικός λαός στις αρχές της πανδημίας.

Μπορείτε να κρύβεστε κε Μητσοτάκη από τη Βουλή σήμερα, όπως κρύβεστε μήνες τώρα από τους νοσοκομειακούς γιατρούς που αρνείστε να συναντήσετε. Όμως δε θα καταφέρετε να κρυφτείτε από την κοινή γνώμη που σας κατάλαβε πια. Από τους πολίτες που παρακολουθούν κουνώντας το κεφάλι μια κυβέρνηση χωρίς σχέδιο, ένα επιτελικό παρα-κράτος που το μόνο για το οποίο νοιάζεται είναι να ενισχύει τους ψηφιακούς μαυραγορίτες.

Ξέρετε κε Πρωθυπουργέ, ο λαός μας έχει μεγάλες αντοχές και μεγάλη καρδιά. Ίσως να σας συγχωρούσε το στήσιμο της ψηφιακής παραοικονομίας που έρχεται να συμπληρώσει τη λεηλασία των μικρομεσαίων από τα αρπακτικά ταμεία σας. Αλλά το ψηφιακό φαγοπότι που στήσατε πάνω στα δεδομένα των θυμάτων της ύπουλης πανδημίας δεν πρόκειται να σας το συγχωρήσει.

**Το video με την δήλωση του Γραμματέα του ΜέΡΑ25 Γιάνη Βαρουφάκη μπορείτε να το βρείτε στο εξης Link**

[(7) Γιάνης Βαρουφάκης: Απαντήστε αντί να κρύβεστε κύριε πρωθυπουργέ! - YouTube](https://www.youtube.com/watch?v=EbHmQmEROTE)